लखीमपुर पलिया स्टेट हाईवे पर बसे कस्बा सुंदरवल में विकास अपनी मां और दो छोटे भाई-बहनों के साथ रहता है। वह इन दिनों सुंदरवल में बस स्टाप कर्मियों को पानी पिलाने का काम करता है। विकास बताता है कि करीब दो साल पहले उसके पिता शिवकुमार को पागल कुत्ते ने काट लिया था। गरीबी के कारण पिता का इलाज नहीं हो सका। कुछ दिन बाद पिता की मृत्यु हो गई। वह मां गीता, चार वर्ष के भाई विशाल और एक साल की छोटी बहन राधा के साथ रह रहा है। विकास ने रोते हुए बताया कि कुछ दिन तो आसपास के लोगों ने तरस खाकर मदद की, बाद में उन लोगों ने भी मुंह मोड़ लिया। विकास की मां गीता बतातीं हैं कि कई दिनों तक चूल्हे में आग नहीं जली। बच्चों को बिलखता देख उन्होंने मजदूरी करने की कोशिश की पर तीन मासूम बच्चों को साथ देख उसे किसी ने मजदूरी पर भी नहीं लगाया। गीता का कहना था कि कुछ कर्ज लेकर एक दिन उसने विकास को चाट लगाने के लिए बाजार भेजा। वहां वह दुर्घटना का शिकार होते-होते बचा। अब विकास के सहारे ही पूरा परिवार है।